ໃນຕອນເຊົ້າ ວັນທີ 27 ກໍລະກົດ 2022 ຫ້ອງວ່າການສຳນັກງານາຍົກລັດຖະມົນຕີ (ຫສນຍ) ໄດ້ຈັດພິທີປາຖະກະຖາ ວັນສຳຄັນຂອງພັກ-ຂອງຊາດ ໂດຍໃຫ້ກຽດເປັນປະທານ ຂອງສະຫາຍ ອາລຸນໄຊ ສູນນະລາດ, ກຳມະການສູນກາງພັກ, ເລຂາຄະນະບໍລິຫານງານພັກ, ລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ; ມີບັນດາສະຫາຍຄະນະພັກ ຫສນຍ, ຄະນະພັກຮາກຖານ, ຄະນະໜ່ວຍພັກ ພ້ອມດ້ວຍສະມາຊິກພັກ ແລະ ພະນັກງານລັດຖະ ກອນ ທົ່ວ ຫສນຍ ເຂົ້າຮ່ວມ.
ໃນພິທີ, ສະຫາຍ ອາລຸນໄຊ ສູນນະລາດ ໄດ້ໃຫ້ກຽດປາຖະກະຖາເນື້ອໃນ ວັນຄ້າຍວັນເກີດ ຂອງປະທານ ສຸພານຸວົງ ຄົບ ຮອບ 113 ປີ (13 ກໍລະກົດ 1909 ຫາ 13 ກໍລະກົດ 2022) ເຊິ່ງສະຫາຍ ໄດ້ຍົກໃຫ້ເຫັນມູນເຊື້ອອັນດີງາມ, ແບບແຜນການດຳລົງຊີວິດ, ຜົນງານ ແລະ ການເຄື່ອນໄຫວ ຂອງປະທານ ສຸພານຸວົງ ຜູ້ນຳທີ່ດີເດັ່ນ ແລະ ເຄົາລົບຮັກ ທີ່ໄດ້ສຸມສະຕິປັນຍາ ແລະ ເຫື່ອແຮງ ເພື່ອນໍາພາ ປະຊາ ຊົນລາວບັນດາເຜົ່າ ດໍາເນີນການຕໍ່ສູ້ປົດປ່ອຍຊາດ, ພ້ອມທັງ ສືບຕໍ່ນຳພາພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ. ພ້ອມນັ້ນ, ສະ ຫາຍ ຍັງໄດ້ເຜີຍແຜ່ ເນື້ອໃນເອກະສານມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 4 ສະໄໝທີ XI ເຊິ່ງໄດ້ຍົກໃຫ້ເຫັນເນື້ອໃນສຳຄັນ ເປັນຕົ້ນ ການປະເມີນສະພາບແວດລ້ອມ ຢູ່ພາກພື້ນ ແລະ ສາກົນ ໃນປະຈຸບັນ ແລະ ຄາດຄະ ເນທ່າອ່ຽງໃນຕໍ່ໜ້າ; ການຕີລາຄາຜົນການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ, ແຜນງົບປະມານ ແລະ ແຜນເງິນຕາ ຕົ້ນປີ 2022 ຕິດພັນກັບຜົນການຈັດຕັ້ງປະຕິບັດ 2 ວາລະແຫ່ງຊາດ; ການເສີມຂະຫຍາຍທ່າແຮງ, ຄວາມສາມາດບົ່ມຊ້ອນ ໃຫ້ກາຍເປັນຂະແໜງເສດຖະກິດປາຍແຫຼມ; ການຊຸກຍູ້ສົ່ງເສີມຜູ້ປະກອບການທຸລະກິດຂະໜາດນ້ອຍ, ຂະໜາດກາງ ແລະ ຈຸນລະວິສາຫະກິດ ໃຫ້ມີຄວາມເຂັ້ມແຂງ; ການເພີ່ມທະວີພັດທະນາຊັບພະຍາກອນມະນຸດ ໃຫ້ມີຄຸນນະພາບສູງ; ການປັບປຸງລະບົບການຈັດຕັ້ງ, ກົງຈັກ ແລະ ການເຄື່ອນໄຫວຂອງອົງການບໍລິຫານລັດ ຕາມທິດເຂັ້ມແຂງ ແລະ ມີປະສິດທິພາບ; ການຄົ້ນຄວ້າທິດສະດີ ແລະ ສະຫຼຸບພຶດຕິກຳ ໃຫ້ແກ່ການສ້າງປະຖົມປັດໃຈ ເພື່ອກ້າວຂຶ້ນສູ່ຈຸດໝາຍສັງຄົມນິຍົມ; ການກະກຽມດຳເນີນກອງປະຊຸມວຽກງານການເມືອງແນວຄິດ ທົ່ວປະເທດ ຄັ້ງທີ V, ກອງປະຊຸມວຽກງານກໍ່ສ້າງຮາກຖານການເມືອງ, ວຽກງານພັດທະນາຊົນນະບົດ, ແກ້ໄຂຄວາມທຸກຍາກ ແລະ ວຽກງານສາມສ້າງ, ກອງປະຊຸມສະຫຼຸບຂະບວນການແຂ່ງຂັນຮັກຊາດ ແລະ ພັດທະນາ; ການກຳນົດວຽກງານຈຸດສຸມ ໃນການຊີ້ນຳຂອງຕົນ ໄປຮອດກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 5 ສະໄໝທີ XI.
ໃນໂອກາດດຽວກັນ, ສະຫາຍ ຄຳລາວັນ ຈັນທະລາວັນ, ຮອງເລຂາຄະນະພັກ ຫສນຍ, ຮອງລັດຖະມົນຕີ, ຮອງຫົວໜ້າ ຫສນຍ ກໍ່ໄດ້ໃຫ້ກຽດເຜີຍແຜ່ເອກະສານ ກ່ຽວກັບວັນສ້າງຕັ້ງສາຍພົວພັນການທູດ ຄົບຮອບ 60 ປີ ແລະ ວັນເຊັນສົນ ທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 45 ປີ ເຊິ່ງສະຫາຍ ໄດ້ຍົກໃຫ້ເຫັນ ຄວາມໝາຍ, ຄວາມສຳຄັນ ຂອງສອງວັນປະຫວັດສາດດັ່ງກ່າວ ໂດຍສະເພາະ ການພົວພັນຮ່ວມມືມາແຕ່ຍາວນານ ຂອງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ພາຍໃຕ້ການນຳພາຂອງຜູ້ນຳສອງປະເທດທີ່ມີຄວາມກ້າຫານ, ສະຫຼາດສ່ອງໃສ ເປັນຈິດໜຶ່ງໃຈດຽວກັນ ພ້ອມກັນຕໍ່ສູ້ເພື່ອປົດປ່ອຍປະເທດຊາດ ຍາດເອົາເອກະລາດຈາກພວກຈັກກະພັດຜູ້ຮຸກຮານ ຈົນສາມາດຍາດໄດ້ໄຊຊະນະ ແລະ ສະຖາປະນາປະເທດຂອງຕົນຂຶ້ນ ແລະ ພ້ອມກັນສືບຕໍ່ເສີມຂະຫຍາຍສາຍພົວພັນ ແລະ ການຮ່ວມມືອັນດີງາມດັ່ງກ່າວ ໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ຈົນມາເຖິງທຸກວັນນີ້ ແລະ ສືບຕໍ່ໝັ້ນຄົງຂະນົງແກ່ນ ຕະຫຼອດໄປ.
ໃນຕອນທ້າຍ, ສະຫາຍ ອາລຸນໄຊ ສູນນະລາດ ໄດ້ມີຄຳເຫັນເນັ້ນໜັກ ໃຫ້ສະມາຊິກພັກ, ພະນັກງານ-ລັດຖະ ກອນ ທົ່ວ ຫສນຍ ເອົາໃຈໃສ່ປະຕິບັດໃນຕໍ່ໜ້າຕື່ມບາງດ້ານ ເປັນຕົ້ນ ພ້ອມກັນສືບຕໍ່ຮໍ່າຮຽນເອົາຄຸນສົມບັດສິນທຳປະຕິວັດ ແລະ ແບບແຜນດຳລົງຊີວິດອັນດີເລີດຂອງ ປະທານ ສຸພານຸວົງ ເປັນແວ່ນແຍງ ແລະ ຝຶກຝົນຫຼໍ່ຫຼອມຕົນເອງ ທາງດ້ານມານະຈິດປະຕິວັດ ໂດຍສະເພາະ 7 ຄຸນລັກສະນະທີ່ດີເດັ່ນ ແລະ 6 ມູນເຊື້ອທີ່ເປັນແບບຢ່າງຂອງເພິ່ນ; ຈັດຕັ້ງຜັນຂະຫຍາຍ ເນື້ອໃນຈິດໃຈ 4 ເສດຖະກິດປາຍແຫຼມ ແລະ 3 ຂະແໜງການຊ່ວຍໜູນເສດຖະກິດ ທີ່ກຳນົດໃນມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 4 ສະໄໝທີ XI ເຂົ້າໃນຂົງເຂດວຽກງານທີ່ຕົນເອງຮັບຜິດຊອບ ໂດຍສະເພາະ ໃນວຽກງານເສນາທິການ ໃຫ້ແກ່ການນຳ; ພ້ອມກັນສືບຕໍ່ຄົ້ນຄວ້າໃຫ້ເລິກເຊິ່ງ ກ່ຽວກັບຄວາມໝາຍຄວາມສຳຄັນ ຂອງສອງວັນປະຫວັດສາດ ສອງຊາດ ລາວ-ຫວຽດນາມ ແລະ ຄົ້ນຄວ້າຜັນຂະຫຍາຍວຽກງານດັ່ງກ່າວ ເຂົ້າເປັນແຜນງານ, ໂຄງການ ຕາມຄວາມເໝາະສົມ ໃນການພົວພັນຮ່ວມມື ຂອງສອງຫ້ອງວ່າການ ລາວ-ຫວຽດນາມ, ສິ່ງສຳຄັນ ແມ່ນໃຫ້ມີສະຕິລະວັງຕົວ ບໍ່ຕົກເຂົ້າໃນເລ່ຫຼ່ຽມ ຂອງຄົນບໍ່ດີ ທີ່ຫວັງມ້າງເພທຳລາຍ ສາຍພົວພັນ ແລະ ການຮ່ວມມືອັນດີງາມ ລະຫວ່າງ ລາວ ແລະ ຫວຽດນາມ; ໃຫ້ບັນດາຄະນະໜ່ວຍພັກ, ຄະນະກົມ ປັບປຸງກົນໄກການການເຮັດວຽກ ໃຫ້ມີຄວາມສອດຄ່ອງ ແລະ ໂລ່ງລ່ຽນດີ ໂດຍສະເພາະ ແກ້ໄຂອັນທີ່ຍັງບໍ່ທັນສະດວກ ພ້ອມທັງກຽມພ້ອມຮັບມືກັບບັນຫາເຄັ່ງຮ້ອນທີ່ອາດເກີດຂຶ້ນໃນຕໍ່ໜ້າ; ຈັດຕັ້ງປະຕິບັດວຽກງານຂະບວນການ ຂອງບັນດາອົງການຈັດຕັ້ງມະຫາຊົນ ໃຫ້ກາຍເປັນບ່ອນທົດສອບ ແລະ ກໍ່ສ້າງພະນັກງານ ຢ່າງແທ້ຈິງ ໂດຍສະເພາະ ວຽກຂະບວນການທາງດ້ານວິຊາສະເພາະ ກໍ່ຄືການຝຶກອົບຮົມຍົກລະດັບຄວາມຮູ້ ຕິດພັນກັບການສຶກສາອົບຮົມແນວຄິດ, ການແລກປ່ຽນຄຳຄິດເຫັນ; ຂະບວນການ ຫັນພະນັກງານ ລົງຊ່ວຍຮາກຖານ ແລະ ອື່ນໆ ທັງນີ້ ເພື່ອຮັບປະກັນ ໃຫ້ແກ່ການເປັນເສນາທິການ, ປະສານງານ ແລະ ບໍລິການຮັບໃຊ້ຂັ້ນເທິງ ແລະ ປະຊາຊົນ ມີປະສິດທິພາບ ແລະ ປະສິດທິຜົນ ເປັນຢ່າງດີ.
ຂ່າວ;ພາບ: ກົມປະຊາສຳພັນ ສຳນັກງານນາຍົກລັດຖະມົນຕີ